Disiplinærnemnden for advokater

Den offentlige disiplinærnemnden for advokater var et norsk statlig organ, opprettet med hjemmel i domstolloven. Nemnden behandlet klager over at advokater hadde opptrådt i strid med god advokatskikk, domstolloven eller annen lov, herunder om en advokat hadde krevd for høyt salær.

Nemnden besto av fem medlemmer med personlige varamedlemmer; en dommer som leder, to advokater og to medlemmer som ikke var advokater eller dommere. Medlemmene og varamedlemmene ble oppnevnt av Kongen i statsråd for to år, med adgang til gjenoppnevnelse, hver gang for ytterligere to år. Nemndens virksomhet var finansiert gjennom årlige pliktbidrag fra advokater.

Klager på advokater ble normalt behandlet i første instans av et av Den Norske Advokatforenings sju regionale displinærutvalg. Dersom advokaten ikke var medlem av Den Norske Advokatforening, måtte vedkommende samtykke i førsteinstansbehandling i disiplinærutvalg. Hvis samtykke ikke ble gitt, ble saken behandlet av den sentrale Disiplinærnemnden som eneste instans.

Den Norske Advokatforenings sekretariat ivaretok sekretariatsfunksjonen for Disiplinærnemnden.

Se også
 Advokatbevillingsnemnden
 Tilsynsrådet for advokatvirksomhet

Kategori:Norske statlige nemnder
Kategori:Norges rettsvesen
Kategori:Disiplin
Kategori:Opphør i 2024